钦定古今图书集成/历象汇编/历法典/第118卷 > 《算法统宗六》 > 图
## 钦定古今图书集成/历象汇编/历法典/第118卷 > 《算法统宗六》 > 图

今有积一百九十五万三千一百二十五尺，问立方
面若干？

答曰：“立方面一百二十五尺。”

法曰：置积尺数为实，约初商一百自乘再乘，得一百
万，除实讫馀实九十五万三千一百二十五尺。恰以
三乘下法一百，得三百为方法，列位。次商二十于初
商一百之次，下位亦置二十于初商一百之次，共一
百二十，就以二十乘之，得二千四百，为廉法。再以方
法三百乘廉法，得七十二万，除实讫，馀实二十三万
三千一百二十五尺。恰以次商二十自乘，再乘得八
千，为隅法。除实讫，馀实二十二万五千一百二十五。
另以三乘下法一百二十，得三百六十，又为方法，列
位。再商五于左初次商一百二十之下，共一百二十
五，就以五乘之，得六百二十五，又为廉法。再以方法
三百六十，乘廉法六百二十五，得二十二万五千，除
实讫，再以再商五自乘，再乘，得一百二十五，又为隅
法，除实恰尽。合问。

今有积四千一百五十尺，问立方面若干？

答曰：立方面一十六尺，又八百一十七之五十四。
法曰：置积为实。初商一十，自乘再乘，得一千尺。除实
讫，馀实三千一百五十。却以三乘下法一十，得三十
为方法，列位。次商六尺于上。初商一十之次，共一十
六，就以六乘之，得九十六，为廉法。再以方法三十乘
廉法九十六，得二千八百八十。除实讫，馀实二百七
十。恰以次商六自乘，再乘得二百一十六，为隅法。除
实讫，馀实五十四尺，不尽，以法命之，却以所商立方
一十六尺自乘，得二百五十六，又以三因，得七百六
十八，另以十六以三因之，得四十八，再添一个并入，
共得一立方数，积八百一十七之五十四也。何谓之
命？以原总数除去五十四，加上八百一十七，便商得
面方一十七，因此不及而为之命。

假如今有银一万两，《问立方》每面若干？

答曰：“八寸九分三釐。”〈有畸难尽〉

法曰：置银一万两为实，以银率每寸一十四两为法。
除之，得七百一十四寸二分八釐，又为实。以开立方
法除之。初商八寸于左，亦置八寸于右，为下法。自乘
得六十四寸，再乘得五百一十二寸。除实讫馀实二
百零二寸二分八釐。却以三乘下法八寸，得二十四
寸，为方法。次商九分于初商八寸之次，亦置九分于
右初商八寸之次，共八寸九分。就以九分遍乘，得八
寸零一，为廉法。再以方法二十四寸乘廉法，得一百
九十二寸二分四釐，除实讫，馀实十寸○○四毫。恰
以次商九分自乘，再乘得七寸二分九釐，除实讫，馀
实不尽一寸七分五釐。